Ferenc püspök, Isten szolgáinak szolgája,

tiszteletreméltó testvérünknek, Kocsis Fülöpnek, eleddig a Hajdúdorogi Eparchia püspökének, az újonnan alapított bizánci szertartású Hajdúdorogi Metropóliai Egyház első kinevezett érsek-metropolitájának üdvözletünket és apostoli áldásunkat küldjük.

Azzal a lelkipásztori gondoskodással, mellyel megalapítottuk Magyarországon - indokoltságára tekintettel – az új, bizánci szertartású, Hajdúdoroginak nevezett Metropóliai Egyházat, mégpedig a „De spirituali itinere” kezdetű apostoli konstitúció kiadásával, egyszersmind sietünk neki olyan alkalmas pásztort is adni, aki körültekintő apostoli buzgalommal ezen Egyház lépteit irányítani tudja. Minthogy Te, tiszteletreméltó testvérem a hajdúdorogi nyájért mindeddig dicséretesen munkálkodtál, nem kételkedünk Téged ezzel a nagy feladattal megbízni. Meghallgatva tehát tiszteletreméltó testvérünket, a Keleti Egyházak Kongregációja bíboros-prefektusát, apostoli hatalmunknál fogva téged bizánci szertartás szerinti Hajdúdorogi Érsek-Metropolitává nevezünk ki és felruházunk mindazon jogokkal, melyeket a Keleti Egyházak Törvénykönyve előír. Ezen akaratunkról megfelelő módon tájékoztasd az új Metropóliai Egyház papságát és népét.

Ha a rád bízott feladat súlyának tudatában a számodra minden nap szükséges megvilágosodást és erőt égre emelt tekintettel imáiddal kiesdekled, akkor buzgóságod gyümölcseinek nyájad mindenkor örvendezhet.

Kelt Rómában, Szent Péternél, az Úr 2015. esztendejében, március 19-én, Szent Józsefnek, a Boldogságos Szűz Mária jegyesének főünnepén, pápaságunk 3. évében.

(Fordította: dr. Véghseő Tamás)